《和忠献堂诸官韵》
宋代·释善珍

魏王为将过颇牧，转佐转高萧相国。
洗光日毂上天衢，海宇竦瞻如立鹤。
定储不用招四老，知公狐鼠视产禄。
青苗一疏更奇伟，时宰喙硬心愧服。
当时元老不在廷，中外知非宗杜福。
至今荒棘没铜驼，志士泪尽以血续。
故祠金貂色已暗，英风可扫炎海酷。
尚想乔岳初降灵，风采龙文照山麓。
闻孙来补翁祖处，玉题绣井新前躅。
落成举杯文字饮，高台何必糟丘筑。
百年往事陵谷改，故国苍然但乔木。
公归补衮居上前，谏草家藏皆可覆。
才如苏梅宇内少，流落应怜犹未复。
晓枝蝶闹不足云，晚节要看秋圃菊。

作者简介：释善珍（一一九四～一二七七《续补高僧传》作生绍兴甲寅，卒嘉定丁丑，误提前了一个甲子），字藏叟，泉州南安（今福建南安东）人，俗姓吕。年十三落发，十六游方，至杭，受具足戒。谒妙峰善公于灵隐，入室悟旨。历住里之光孝、承天，安吉之思溪圆觉、福之雪峰等寺。后诏移四明之育王、临安之径山。端宗景炎二年五月示寂，年八十四。有《藏叟摘稿》二卷。事见《补续高僧传》卷一一、《续灯正统》卷一一。　释善珍诗，以日本宽文十二年藤田六兵卫刊本（藏日本内阁文库）为底本，编为一卷。